          BOSNA  I  HERCEGOVINA
FEDERACIJA  BOSNE  I  HERCEGOVINE
                    VRHOVNI SUD
FEDERACIJE  BOSNE  I  HERCEGOVINE
           Broj 01 0 K 020368 26 Kž 8
           Sarajevo, 04.05.2026. godine


Vrhovni sud Federacije Bosne i Hercegovine u Sarajevu, u vijeću sastavljenom od sudija Ismete Mujanović kao predsjednice vijeća, Sonje Radošević i dr. sci. Mirze Hukeljića kao članova vijeća, uz sudjelovanje zapisničarke Senide Kurtović, u krivičnom predmetu protiv optuženog M.V., zbog tri krivična djela Ubistvo iz člana 166. stav 1. i krivičnog djela Nedozvoljeno držanje oružja ili eksplozivnih materija iz člana 371. stav 1., a sve u vezi sa članom 54. Krivičnog zakona Federacije Bosne i Hercegovine, odlučujući o žalbama kantonalne tužiteljice Kantonalnog tužiteljstva Unsko-sanskog kantona Bihać, Područno tužiteljstvo Sanski Most, branitelja optuženog i punomoćnice oštećenih, izjavljenih protiv presude Kantonalnog suda u Bihaću broj 01 0 K 020368 24 K od 17.11.2025. godine, nakon održane sjednice vijeća  dana 04.05.2026. godine, u prisustvu federalne tužiteljice Anele Garčević Hukić, optuženog M.V. i njegovih branitelja, advokata Alage Bajramovića i Hasana Veladžića iz Bihaća, a u odsustvu uredno obavještene punomoćnice oštećenih, advokata Edise Mahić Alagić iz Sanskog Mosta, dana 04.05.2026. godine donio je


RJEŠENJE

	Uvažavanjem žalbi kantonalne tužiteljice Kantonalnog tužiteljstva Unsko – sanskog kantona, Područno tužiteljstvo Sanski Most i branitelja optuženog M.V., ukida se presuda Kantonalnog suda u Bihaću broj 01 0 K 020368 24 K od 17.11.2025. godine i predmet vraća prvostepenom sudu na ponovno suđenje.


Obrazloženje


Presudom Kantonalnog suda u Bihaću broj 01 0 K 020368 24 K od 17.11.2025. godine, optuženi M.V. je oglašen krivim da je počinio tri krivična djela Ubistvo iz člana 166. stav 1. i krivično djelo Nedozvoljeno držanje oružja ili eksplozivnih materija iz člana 371. stav 1., sve u vezi sa članom 54. Krivičnog zakona Federacije Bosne i Hercegovine (u daljem tekstu: KZ FBiH), te nakon što mu je sud primjenom članova 41., 42., 43. i 49. KZ FBiH, za tri krivična djela Ubistvo iz člana 166. stav 1. KZ FBiH, učinjenih na štetu N.H., N.K. i G., utvrdio kazne zatvora u trajanju od po 14 (četrnaest) godina, a za krivično djelo Nedozvoljeno držanje oružje ili eksplozivnih materija iz člana 371. stav 1. KZ FBiH, kaznu zatvora u trajanju od 1 (jedne) godine, istog je primjenom člana 54. stavovi 1. i 2. tačka c) i člana 43b. KZ FBiH, osudio na jedinstvenu kaznu dugotrajnog zatvora u trajanju od 42 (četrdesetdvije) godine, u koju kaznu mu se na osnovu člana 57. KZ FBiH uračunava vrijeme provedeno u pritvoru počev od 02.09.2024. godine pa do upućivanja na izdržavanje kazne zatvora. Na osnovu člana 78. stav 1., u vezi sa članom 71. tačka e) KZ FBiH, optuženom je izrečena sigurnosna mjera oduzimanja predmeta radi opće sigurnosti i to vatreno oružje – automatska puška – kalašnjikov, Egipatske proizvodnje, marke „Maadi“, model „Misri“, godina proizvodnje 1988., serijskog broja 1389583 i dva okvira municije kalibra 7,62x39 mm, u kojima je zatečeno 44 komada metaka, koji se po pravosnažnosti presude imaju uništiti. Na osnovu člana 212. stav 3. Zakona o krivičnom postupku Federacije Bosne i Hercegovine (u daljem tekstu: ZKP FBiH), oštećeni A.H., M.H. N., M.H. ., F, I.H., S.S. rođena H., E.L.rođena H., B.H. rođena H., H.H., E.K., F. K., S.K., E.M., S.M., E.M. i S.D., su sa imovinskopravnim zahtjevima upućeni na parnični postupak. Na osnovu člana 202. stav 1., u vezi sa članom 199. ZKP FBiH, optuženi je obavezan na naknadu troškova krivičnog postupka i to na ime troškova psihijatrijsko-psihološkog vještačenja po vještacima dr. Mirjani Mišković i dr. Tatjani Dragišić ukupan iznos od 1.583,00 KM, na ime nagrade i nužnih izdataka punomoćnika oštećenih advokata Edise Mahić Alagić iznos od 30.194,00 KM i na ime sudskog paušala iznos od 500,00 KM, sve u roku od 15 dana od dana pravomoćnosti presude.  

Protiv navedene presude žalbe su izjavili kantonalna tužiteljica Kantonalnog tužiteljstva Unsko-sanskog kantona Bihać, Područno tužiteljstvo Sanski Most (u daljem tekstu: kantonalna tužiteljica) branitelji optuženog M.V., advokati Alaga Bajramović i Hasan Veladžić iz Bihaća (u daljem tekstu: branitelji optuženog) i punomoćnica oštećenih, advokat Edisa Mahić Alagić iz Sanskog Mosta (u daljem tekstu: punomoćnica oštećenih).

Kantonalna tužiteljica je žalbu izjavila zbog bitne povrede odredaba krivičnog postupka, pogrešno ili nepotpuno utvrđenog činjeničnog stanja, povrede Krivičnog zakona i odluke o krivičnopravnoj sankciji, s prijedlogom da se uvažavanjem njene žalbe pobijana presuda ukine i predmet vrati prvostepenom sudu na ponovno suđenje.

Branitelji optuženog su podnijeli odgovor na žalbu kantonalne tužiteljice, s prijedlogom da se ta žalba odbije kao neosnovana. U odgovoru na žalbu su, shodno članu 319. stav 1. ZKP FBiH, tražili da optuženi i branitelji budu obavješteni o sjednici vijeća ovog suda. 

Zajedničkom žalbom branitelja optuženog, prvostepena presuda se pobija zbog bitne povrede odredaba krivičnog postupka, povrede Krivičnog zakona, pogrešno ili nepotpuno utvrđenog činjeničnog stanja i zbog odluka o krivičnopravnoj sankciji i troškovima krivičnog postupka, s prijedlogom da se njihova žalba uvaži, pobijana presuda ukine i predmet vrati prvostepenom sudu na ponovno suđenje. Shodno članu 319. stav 1. ZKP FBiH, branitelji optuženog i optuženi su tražili da budu obaviješteni o sjednici vijeća ovog suda. 

Punomoćnica oštećenih žalbu je izjavila zbog bitne povrede odredaba krivičnog postupka i pogrešno ili nepotpuno utvrđenog činjeničnog stanja, s prijedlogom da se njena žalba uvaži, pobijana presuda ukine i predmet vrati prvostepenom sudu na ponovno suđenje. U žalbi je predložila da bude obavještena o sjednici vijeća drugostepenog suda u smislu člana 319. stav 1. ZKP FBiH. 

Branitelji optuženog su podnijeli odgovor na žalbu punomoćnice oštećenih, s prijedlogom da se ta žalba odbije kao neosnovana. 

Federalna tužiteljica je podneskom broj T01 1 KTŽ 0006736 26 2 od 16.03.2026. godine, predložila da se uvaže žalbe kantonalne tužiteljice i punomoćnice oštećenih, ukine prvostepena presuda i predmet vrati prvostepenom sudu na ponovno odlučivanje, a da se žalba branitelja optuženog odbije kao neosnovana. 
Na sjednici vijeća ovog suda, koja je održana u smislu člana 319. stav 3. ZKP FBiH (u odsustvu uredno obavještene punomoćnice oštećenih koja je podneskom opravdala svoj izostanak), federalna tužiteljica je ostala kod osnova, navoda i prijedloga iz žalbi kantonalne tužiteljice i punomoćnice oštećenih, kao i kod navoda i prijedloga iz podneska od 16.03.2026. godine. Na istoj sjednici, branitelji optuženog su u cijelosti ostali kod osnova, navoda i prijedloga iz podnesene žalbe, kao i kod navoda i prijedloga iz datih odgovora na žalbe. Optuženi se u cijelosti pridružio navodima svojih branitelja.

	Ovaj sud je ispitao pobijanu presudu u granicama žalbenih navoda i po službenoj dužnosti u smislu člana 321. ZKP FBiH, da li je na štetu optuženog povrijeđen Krivični zakon, pa je, imajući u vidu i navode iz odgovora na žalbe, odlučio kao u izreci iz sljedećih razloga:

[bookmark: _GoBack]	Kantonalna tužiteljica smatra da je prvostepeni sud u toku glavnog pretresa nepravilno primijenio odredbu člana 113. stavovi 2. i 3. ZKP FBiH, i da je to bilo od uticaja na zakonito i pravilno donošenje presude u smislu člana 312. stav 2. ZKP FBiH. U žalbi navodi da je tužiteljstvo izvelo kao dokaz nalaz i mišljenje vještaka neuropsihijatra dr. Mirjane Mišković i kliničnog psihologa dr. Tatjane Dragišić, koji dokaz je prvostepeni sud proglasio nezakonitim iz razloga što su vještakinje prekoračile naredbu i obavile psihijatrijsko-psihološki pregled optuženog odnosno intervju sa optuženim, iako je u naredbi, između ostalog, vještacima bio zadatak da se utvrdi psihološka eksploracija ličnosti – psihološki profil tada osumnjičenog, a sada optuženog M.V.. Kako se u žalbi ukazuje, u naredbi za vještačenje je jasno navedeno da su vještaci dužni da izvrše psihološku eksploraciju i profil optuženog, a koja se obavlja u kontaktu sa ispitanikom i predstavlja dio psihodijagnostike, budući da psihološka eksploracija uvijek podrazumijeva razgovor i procjenu koju radi psiholog ili psihijatar, sa ciljem da se detaljno sagleda psihičko stanje određene osobe. 

	Ovi žalbeni navodi kantonalne tužiteljice su osnovani. 

[bookmark: _Hlk232412790]Prvostepeni sud je, pozivajući se na odredbu člana 113. stav 2. ZKP FBiH, našao da su vještaci samostalno, bez ičijeg odobrenja „pribavili objekat vještačenja“, odnosno da su vještakinje time što su obavile psihijatrijsko-psihološki pregled odnosno intervju tada osumnjičenog, prekoračile naredbu Kantonalnog tužiteljstva, Područno tužiteljstvo Sanski Most, broj T01 0 KT 0006736 24 od 02.10.2024. godine, jer im to nije bilo naloženo pomenutom naredbom. Slijedom navedenog, prvostepeni sud je našao da je ovaj dokaz optužbe nezakonit dokaz, kao i iskazi vještakinja Mirjane Mišković i Tatjane Dragišić, jer su postupale suprotno odredbi člana 113. stavovi 2. i 3. ZKP FBiH. 

Međutim, u naredbi za vještačenje Kantonalnog tužiteljstva, Područno tužiteljstvo Sanski Most, broj T01 0 KT 0006736 24 od 02.10.2024. godine, pod tačkom 2. naredbe, vještacima je naloženo, između ostalog, da se utvrdi psihološka eksploracija ličnosti – psihološki profil osumnjičenog. 

	 Pojam psihološke eksploracije, između ostalog, podrazumijeva (što proizilazi iz iskaza vještakinja sa glavnog pretresa od 29.04.2025. godine), sveobuhvatan proces procjene psihičkog stanja, bazičnih karakternih crta i osobina ličnosti, koji kombinira klinički intervju (razgovor) i psihološke testove kako bi se utvrdili obrasci ponašanja, snage i slabosti osobe, a rezultat je pisani nalaz i mišljenje o kognitivnom i emocionalnom funkcionisanju. 

	Imajući u vidu da je vještakinjama naredbom za vještačenje bio zadatak da izvrše psihološku eksploraciju i profil optuženog (tada osumnjičenog), te da psihološka eksploracija ličnosti obuhvata između ostalog i obavljanje psihijatrijsko-psihološkog pregleda ispitanika  onda se žalbom kantonalne tužiteljice osnovano ukazuje da je prvostepeni sud u toku glavnog pretresa nepravilno primijenio odredbu člana 113. stavovi 2. i 3. ZKP FBiH, kada je nalaz i mišljenje vještaka neuropsihijatra dr. Mirjane Mišković i kliničnog psihologa dr. Tatjane Dragišić, proglasio nezakonitim, nalazeći da su vještakinje prekoračile naredbu Kantonalnog tužiteljstva, Područnog tužiteljstva Sanski Most, broj T01 0 KT 0006736 24 od 02.10.2024. godine time što su obavile psihijatrijsko-psihološki pregled tada osumnjičenog. Navedeno je bilo od uticaja na zakonito i pravilno donošenje presude, pa je postupajući na naprijed opisani način učinio bitnu povredu odredaba krivičnog postupka iz člana 312. stav 2. ZKP FBiH u vezi sa članom 113. stavovi 2. i 3. ZKP FBiH.

Osporavajući zakonitost pobijane presude, kantonalna tužiteljica u žalbi ukazuje da je odbrana optuženog prvostepenom sudu „jasno stavila na znanje“ da će u ovom krivičnom predmetu tražiti vještačenje po vještacima Ratku Kovačeviću, Slobodanu Stankoviću i Tatjani Popović, te je i pored tog saznanja, prvostepeni sud pomenutim vještacima izdao odobrenje broj 01 0 K 020368 24 K dana 11.04.2025. godine da posjete optuženog, koji su dana 15.04.2025. godine, obavili razgovor sa optuženim u vremenu od 09,15 sati do 12,05 sati, da bi potom sud dana 17.09.2025. godine, pomenutim vještacima izdao naredbu za vještačenje po prijedlogu odbrane, koji su nakon toga ponovo obavili razgovor sa optuženim i sačinili nalaz i mišljenje. Kako navodi u žalbi, „taj drugi pregled“ kojeg sud cijeni zakonitim, nije i ne može biti nezavisan od „prvog pregleda“ koji je obavljen bez naredbe suda, jer je izvršen od strane istih vještaka, koji su već ranije, a ne u vrijeme postupanja po naredbi, imali svoja formirana stručna mišljenja, a koja činjenica predstavlja razlog za izuzeće pomenutih vještaka, jer se radi o istim vještacima, istom ispitaniku, istom predmetu procjene i kontinuitetu profesionalnog posmatranja, što sve navedeno dovodi u pitanje objektivnost i nepristrasnost vještaka, što je tužiteljica isticala na glavnom pretresu. Međutim, sud u pobijanoj presudi uopšte nije dao jasne razloge zbog čega smatra da je zahtjev tužiteljice za izuzeće vještaka neosnovan. Iako se u žalbi izričito ne navodi, iz ovih žalbenih navoda proizilazi da se ukazuje da pobijana presuda ne sadrži razloge o ovim odlučnim činjenicama i da je učinjena bitna povreda odredaba krivičnog postupka iz člana 312. stav 1. tačka k) ZKP FBiH. 

	Ovi žalbeni navodi kantonalne tužiteljice su osnovani.

	Iz obrazloženja pobijane presude (strana 140., pasus zadnji i strana 141., pasus prvi), slijedi da je prvostepeni sud očitujući se na prigovore kantonalne tužiteljice (koje i u žalbi ponavlja), naveo „da je odredbom člana 284. stav 1. ZKP FBiH, propisano da vještaka mogu da angažuju stranke, branilac i sud, pa okolnost da su vještaci na prijedlog odbrane obavili razgovor sa optuženim, a da su nakon toga naredbom suda određeni da vještače optuženog, ne predstavlja okolnost ni razlog za izuzeće predmetnih vještaka, a ovo imajući u vidu i odredbu člana 15. stav 1. ZKP FBiH, koja propisuje da je sud dužan stranke i branioca tretirati na jednak način i svakoj strani pružiti jednake mogućnosti u pogledu pristupa dokazima i njihovom izvođenju na glavnoj raspravi“. Imajući u vidu prigovore kantonalne tužiteljice i date razloge suda, slijedi da prvostepeni sud u presudi, kao ni u zapisniku o glavnom pretresu, nije dao razloge u odnosu na prigovor optužbe onako kako je on realno iznesen na glavnom pretresu, pa s tim u vezi nije određeno i potpuno iznio (u odnosu na prigovor optužbe – da „taj drugi pregled“ kojeg sud cijeni zakonitim, nije i ne može biti nezavisan od „prvog pregleda“ koji je obavljen bez naredbe suda, jer je izvršen od strane istih vještaka, koji su već ranije, a ne u vrijeme postupanja po naredbi, imali svoja formirana stručna mišljenja, što predstavlja razlog za izuzeće pomenutih vještaka, jer se radi o istim vještacima, istom ispitaniku, istom predmetu procjene i kontinuitetu profesionalnog posmatranja, čime se dovodi u pitanje objektivnost i nepristrasnost vještaka), iz kojih razloga nije uvažio prigovor kantonalne tužiteljice, na što se osnovano žalbom kantonalne tužiteljice ukazuje. Zbog navedenog u pobijanoj presudi nisu dati razlozi o odlučnim činjenicama i učinjena je bitna povreda odredaba krivičnog postupka iz člana 312. stav 1. tačka k) ZKP FBiH.

Branitelji optuženog u žalbi navode da je pobijana presuda zahvaćena bitnom povredom odredaba krivičnog postupka iz člana 312. stav 1. tačka b) ZKP FBiH, iz razloga što je istu donijelo sudeće vijeće koje je istovremeno bilo i vanraspravno vijeće koje je vršilo po službenoj dužnosti kontrolu opravdanosti pritvora u smislu člana 151. ZKP FBiH, zbog čega je, po mišljenju branitelja optuženog, njihovom branjeniku bila povrijeđena pretpostavka nevinosti iz člana 3. stav 1. ZKP FBiH.  

Ovi žalbeni navodi branitelja optuženog nisu osnovani. 

Kako branitelji optuženog u žalbi nisu ukazali na konkretnu odredbu ZKP FBiH koja propisuje da sudije sudećih vijeća ne mogu obavljati sudijsku dužnost kao sudije vanraspravnih vijeća koji po službenoj dužnosti vrše kontrolu opravdanosti pritvora, neosnovanim se ocjenjuju žalbeni navodi da je donošenjem pobijane presude učinjena bitna povreda odredaba krivičnog postupka iz člana 312. stav 1. tačka b) ZKP FBiH. Nadalje, obzirom da su rješenja kojima je vršena kontrola opravdanosti pritvora donesena na nivou osnovane sumnje, i nisu odražavala stav suda o krivnji optuženog prije nego je ona dokazana u skladu sa zakonom, nije povrijeđena odredba člana 3. stav 1. ZKP FBiH, odnosno pretpostavka nevinosti.

[bookmark: _Hlk232417930]Branitelji optuženog smatraju da je izreka pobijane presude protivrječna njenom obrazloženju i da je učinjena bitna povreda odredaba krivičnog postupka iz člana 312. stav 1. tačka k) ZKP FBiH. Ovu bitnu povredu obrazlažu tako što ukazuju da je sud u obrazloženju presude u cijelosti prihvatio dokaz odbrane - nalaz i mišljenje kombinovanog psihijatrijsko psihološkog vještačenja na temelju kojeg dokaza je utvrdio da je optuženi tempore criminis bio u stanju bitno smanjene uračunljivosti usljed trajne duševne bolesti optuženog – Perzistentni poremećaj sa sumanutošću (F.22.0). Međutim, prvostepeni sud ovu okolnost nije unio u činjenični opis izreke presude, iako je članom 300. stav 1. tačka a) ZKP FBiH, propisano da u presudi kojom se optuženi oglašava krivim, sud će izreći za koje krivično djelo se optuženi oglašava krivim, uz navođenje činjenica i okolnosti koje čine obilježja krivičnog djela, kao i onih od kojih ovisi primjena određene odredbe Krivičnog zakona – konkretno pravilna primjena   člana 37. stav 2. KZ FBiH. 

Ovi žalbeni navodi branitelja optuženog nisu osnovani.

 Bitno smanjeno uračunljivom osobom se smatra osoba čija je sposobnost da shvati značaj djela ili sposobnost da upravlja svojim postupcima bitno smanjena usljed trajne ili privremene duševne bolesti, privremene duševne poremećenosti ili zaostalog duševnog razvoja (član 36. stav 2. KZ FBiH). Bitno smanjeno uračunljiva lica su krivično odgovorna. Branitelji oputuženog okolnost bitno smanjene uračunljivosti optuženog i nužnost unošenja te okolnosti u činjenični opis djela vežu za pravilnu primjenu odredbe člana 37. stav 2. KZ FBiH. Međutim, odredbom člana 37. stav 2. KZ FBiH je propisan direktni umišljaj, pa imajući u vidu okolnost da je optuženi krivično djelo počinio u stanju bitno smanjene uračunljivosti (imajući u vidu sadržaj odredbe člana 35. stav 1. KZ FBiH), onda uračunljivost u tom obliku i njeno unošenje u činjenični opis djela nije nužno za pravilnu primjenu odredbe člana 37. stav 2. KZ FBiH kojom je određen direktni umišljaj i ona (bitno smanjena uračunljivost), ne predstavlja okolnost od koje ovisi pravilna primjena određene odredbe Krivičnog zakona – konkretno pravilna primjena odredbe člana 37. stav 2. KZ FBiH. 
 
[bookmark: _Hlk230774438]Branitelji optuženog u žalbi ukazuju da je sud, iako je u cijelosti prihvatio nalaz i mišljenje kombinovanog psihijatrijsko psihološkog vještačenja, da se optuženom izrekne sigurnosna mjera obaveznog psihijatrijskog liječenja i čuvanja u zdravstvenoj ustanovi, jer ako se optuženi ne bude intenzivno liječio, može ponoviti krivično djelo, da je opasan za okolinu zbog svoje duševne bolesti i zbog stanja u kojem je počinio predmetno krivično djelo, propustio da odluči o prijedlogu vještaka. S tim u vezi u žalbi navode da je iz sadržaja izreke i obrazloženja presude vidljivo da sud nije izrekao optuženom predloženu sigurnosnu mjeru, niti je naveo razloge za neprihvatanje takvog prijedloga vještaka. Navedeno, po mišljenju branitelja optuženog, ima za posljedicu potpun izostanak razloga o ovoj odlučnoj činjenici i učinjenu bitnu povredu odredaba krivičnog postupka iz člana 312. stav 1. tačka k) ZKP FBiH. 

Ovi žalbeni navodi branitelja optuženog dovode u pitanje zakonitost pobijane presude. 

Sigurnosna mjera obaveznog psihijatrijskog liječenja se u smislu člana 74. stav 1. KZ FBiH izriče učinitelju krivičnog djela koji je krivično djelo učinio u stanju bitno smanjene ili smanjene uračunljivosti, ako postoji opasnost da bi uzroci takvog stanja mogli i ubuduće djelovati na učinitelja da počini novo krivično djelo. Članom 300. stav 1. tačka e) ZKP FBiH je propisano da će sud u presudi kojom se optuženi oglašava krivim, između ostalog, izreći i odluku o mjerama sigurnosti. Budući da je prvostepeni sud u cijelosti prihvatio nalaz i mišljenje kombinovanog psihijatrijsko psihološkog vještačenja kojim je predloženo da se optuženom izrekne sigurnosna mjera obaveznog psihijatrijskog liječenja i čuvanja u zdravstvenoj ustanovi, da ako se optuženi ne bude intenzivno liječio, može ponoviti krivično djelo, da je opasan za okolinu zbog svoje duševne bolesti i zbog stanja u kojem je počinio predmetno krivično djelo, po ocjeni ovog suda, prvostepeni sud pri donošenju presude nije primijenio odredbu člana 300. stav 1. tačka e) ZKP FBiH, a to je, u smislu člana 312. stav 2. ZKP FBiH, bilo od uticaja na zakonito i pravilno donošenje presude, zbog čega je učinjena bitna povreda odredaba krivičnog postupka iz člana 312. stav 2. ZKP FBiH u vezi sa članom 300. stav 1. tačka e) ZKP FBiH, a ne bitna povreda odredaba krivičnog postupka iz člana 312. stav 1. tačka k) ZKP FBiH.  

Branitelji optuženog u žalbi ukazuju da je prvostepeni sud izrekom pobijane presude na osnovu člana 202. stav 1. u vezi sa članom 199. ZKP FBiH, optuženog obavezao na plaćanje troškova krivičnog postupka i to na ime troškova psihijatrijsko-psihološkog vještačenja po vještacima dr. Mirjani Mišković i dr. Tatjani Dragišić iznos od 1.583,00 KM (iako je taj dokaz sud proglasio nezakonitim) na ime nagrade i nužnih izdatakata punomoćnika oštećenih iznos od 30.194,00 KM (iako se o istom nije raspravljalo jer ga je punomoćnica predala sudu prilikom izlaganja završnih riječi), na ime paušala sudu iznos od 500,00 KM, sve u roku od 15 dana od dana pravomoćnosti presude. Obrazloženje presude u ovom dijelu predstavlja „copy paste“ izreke. Kako u obrazloženju presude sud nije obrazložio odluku o troškovima krivičnog postupka, učinjena je bitna povreda odredaba krivičnog postupka iz člana 312. stav 1. tačka k) ZKP FBiH, jer ista ne sadrži razloge o ovim odlučnim činjenicama. 
Ovi žalbeni navodi branitelja optuženog su osnovani.

Članom 202. stav 1. ZKP FBiH je propisano da kada sud optuženog oglasi krivim, izreći će u presudi da je dužan da naknadi troškove krivičnog postupka. Međutim, u pobijanoj presudi (strana 169., pasus zadnji i strana 170. prva dva reda), su izostali razlozi zbog kojih je sud, u smislu odredbe člana 202. stav 1. ZKP FBiH u vezi sa članom 199. ZKP FBiH, optuženog obavezao na plaćanje troškova krivičnog postupka, već je izreka presude u ovom dijelu po principu “copy paste” prenesena u obrazloženju presude, zbog čega je učinjena bitna povreda odredaba krivičnog postupka iz člana 312. stav 1. tačka k) ZKP FBiH.

Žalbeni navodi branitelja optuženog da pobijana presuda ne sadrži razloge o odlučnim činjenicama i da je učinjena bitna povreda odredaba krivičnog postupka iz člana 312. stav 1. tačka k) ZKP FBiH, zato što sud u konkretnom slučaju nije primijenio odredbe o ublažavanju kazne, obzirom da je utvrdio da je optuženi krivična djela učinio u stanju bitno smanjene uračunljivosti, su po svojoj sadržini navodi kojima se osporava pravilnost odluke o kazni, pa oni kao takvi neće biti razmatrani u okviru žalbenog osnova bitne povrede odredaba krivičnog postupka. Ista ocjena vrijedi i za žalbeni navod branitelja optuženog da je prvostepeni sud stanje bitno smanjene uračunljivosti optuženog cijenio samo kao običnu olakšavajuću okolnost (član 49. KZ FBiH), a ne kao zakonski osnov (članovi 50. I 51. KZ FBiH), za ublažavanje kazne, budući da se radi o žalbenim navodima kojima se osporava pravilnost odluke o kazni.  

Punomoćnica oštećenih smatra da pobijana presuda ne sadrži razloge o odlučnim činjenicama kada je u pitanju imovinskopravni zahtjev oštećenih, zbog čega je učinjena bitna povreda odredaba krivičnog postupka iz člana 312. stav 1. tačka k) ZKP FBiH. Smatra da je prvostepeni sud paušalno, bez navođenja konkretnih razloga oštećene uputio na parnični postupak, da u obrazloženju presude nije navedeno koje to odlučne činjenice nisu razjašnjene kao i zašto sud smatra da bi odlučivanje o tim zahtjevima znatno odugovlačilo krivični postupak, budući da je imovinskopravni zahtjev postavljen u skladu sa Orijentacionim kriterijima i iznosima za utvrđivanje visine pravične novčane naknade nematerijalne štete za duševnu bol zbog smrti bliskog srodnika, prihvaćenih na sjednici Građanskog odjeljenja Vrhovnog suda Federacije Bosne i Hercegovine od 27.01.2016. godine, izmijenjeni na sjednici Građanskog odjeljenja Vrhovnog suda Federacije Bosne i Hercegovine dana 05.03.2025. godine.  

Međutim, sud je u pobijanoj presudi (strana 169., pasus treći i četvrti), naveo razloge zbog kojih je, sukladno članu 212. stav 3. ZKP FBiH, oštećene sa imovinskopravnim zahtjevima uputio na parnični postupak uprkos tome što je imovinskopravni zahtjev postavljen u skladu sa Orijentacionim kriterijima i iznosima za utvrđivanje visine pravične novčane naknade nematerijalne štete za duševnu bol zbog smrti bliskog srodnika, prihvaćenih na sjednici Građanskog odjeljenja Vrhovnog suda Federacije Bosne i Hercegovine od 27.01.2016. godine, a izmijenjeni na sjednici Građanskog odjeljenja Vrhovnog suda Federacije Bosne i Hercegovine dana 05.03.2025. godine. Tako je sud, između ostalog, naveo da, su oštećeni putem punomoćnika postavili imovinskopravne zahtjeve nakon izlaganja završne riječi, da neki od oštećenih nisu saslušani na okolnosti podnesenog imovinskopravnog zahtjeva, da bi saslušanje oštećenih i ispitivanje optuženog o činjenicama vezanim za imovinskopravni zahtjev dovelo do odugovlačenja postupka, obzirom da je isti podnesen nakon izlaganja završnih riječi. Stoga, ne stoji žalbeni navod punomoćnice oštećenih da pobijana presuda ne sadrži razloge o odlučnim činjenicama i da je učinjena bitna povreda odredaba krivičnog postupka iz člana 312. stav 1. tačka k) ZKP FBiH. Ostali žalbeni navodi punomoćnice oštećenih kojima se osporava pravilnost takvog zaključka suda neće biti razmatrani u okviru žalbenog osnova bitne povrede odredaba krivičnog postupka.

Budući da je iz navedenih razloga utvrđeno da je učinjena bitna povreda odredaba krivičnog postupka, to je ovaj sud na osnovu člana 330. stav 1. tačka a) ZKP FBiH,  uvažavanjem žalbi kantonalne tužiteljice i branitelja optuženog pobijanu presudu ukinuo i predmet vratio prvostepenom sudu na ponovno suđenje.

Ovaj sud primjećuje da se žalbama kantonalne tužiteljice i branitelja optuženog ističe i niz drugih prigovora koji su označeni kao bitne povrede odredaba krivičnog postupka, ali se prema sadržini tih prigovora zapravo radi o osporavanju činjeničnih zaključaka prvostepenog suda, jer se oni odnose na analizu i ocjenu vjerodostojnosti dokaza optužbe i dokaza odbrane koja je, po stanovištu žalbi, u prvostepenoj presudi pogrešna.

Kako je pobijana presuda uvažavanjem žalbi kantonalne tužiteljice i branitelja optuženog ukinuta zbog bitnih povreda odredaba krivičnog postupka, ovaj sud nije bio u prilici da se upušta u ocjenu ostalih žalbenih navoda kantonalne tužiteljice i branitelja optuženog koji se odnose na pogrešno ili nepotpuno utvrđeno činjenično stanje, povredu Krivičnog zakona i odluku o krivičnopravnoj sankciji, kao i žalbenih navoda punomoćnice oštećenih koji se odnose na pogrešno ili nepotpuno utvrđeno činjenično stanje. 

U ponovnom postupku, prvostepeni sud će otkloniti bitne povrede odredaba krivičnog postupka na koje je ukazano ovim rješenjem, provesti dokaze u smislu odredbe člana 331a. ZKP FBiH, izvesti i druge dokaze za kojima se ukaže potreba, pa će, nakon brižljive i savjesne ocjene svih relevantnih činjenica i dokaza, donijeti pravilnu i na zakonu osnovanu odluku.


            Zapisničarka                                                                               Predsjednica vijeća
       Senida Kurtović,s.r.                                                                       Ismeta Mujanović,s.r.














3

